Uverejnenie jednotného dokumentu zmeneného na základe schválenia nepodstatnej zmeny v súlade s článkom 53 ods. 2 druhým pododsekom nariadenia (EÚ) č. 1151/2012

(2021/C 164/06)

Európska komisia schválila túto nepodstatnú zmenu v súlade článkom 6 ods. 2 tretím pododsekom delegovaného nariadenia Komisie (EÚ) č. 664/2014 z 18. decembra 2013.

Žiadosť o schválenie tejto nepodstatnej zmeny je uverejnená v databáze Komisie e-Ambrosia.

JEDNOTNÝ DOKUMENT

„Kalix Löjrom“

EÚ č.: PDO-SE-0650-AM01 – 13.5.2020

CHOP (X) CHZO ( )

1. Názov

„Kalix Löjrom“

2. Členský štát alebo tretia krajina

Švédsko

3. Opis poľnohospodárskeho výrobku alebo potraviny

3.1. Typ výrobku

Trieda 1.7 Čerstvé ryby, mäkkýše a kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1

Hlavnými charakteristickými znakmi výrobku „Kalix Löjrom“ sú tieto vlastnosti:

— Jedinou prídavnou látkou vo výrobku „Kalix Löjrom“ je soľ (NaCl), ktorej obsah predstavuje 4 %.

— Veľkosť ikier sa počas 5-týždňového obdobia lovu mení, počnúc 0,8 mm v prvom týždni až po približne 1,3 mm v piatom týždni.

— „Kalix Löjrom“ sa vyznačuje plnou, delikátnou chuťou jemného rybieho oleja a soli.

— Ikry majú oranžovú farbu odtieňa S2070-Y50R (vzorkovník farieb NCS).

— Obsah vody musí byť taký nízky, aby nepravý kaviár „Kalix Löjrom“ nevypadol z lyžice po jej obrátení. Ikrová hmota si musí zachovať tvar aj vtedy, ak sa položí na plochý povrch.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Potrava siha malého pozostáva z planktonických kôrovcov a lariev hmyzu, ako aj z minerálov, ktoré sa do danej oblasti dostávajú z riečnych vôd. Všetky zdroje potravy siha malého pochádzajú z danej zemepisnej oblasti.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Výroba nepravého kaviáru „Kalix Löjrom“ vrátane prvého premývania, vytriasania, cedenia, sušenia, solenia a dôkladného čistenia musí prebiehať vo vymedzenej zemepisnej oblasti. Súvisí to so špecifickými poznatkami získanými v tejto oblasti, ako aj so skutočnosťou, že ikry nemožno pred spracovaním prepravovať na dlhšie vzdialenosti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6. Špecifické pravidlá označovania výrobku, na ktorý sa vzťahuje registrovaný názov

–

4. Stručné vymedzenie zemepisnej oblasti

Zemepisná oblasť pozostáva z území obcí Piteå, Luleå, Kalix a Haparanda, ako aj z vôd, ktoré sú na juhu ohraničené ústím rieky Åby a na severe ústím rieky Torneå vo vzdialenosti do 40 km od pobrežia.

5. Súvislosť so zemepisnou oblasťou

5.1. Špecifickosť zemepisnej oblasti

Sih malý sa vyskytuje v zemepisnej oblasti opísanej v bode 4. Tento druh sa počas obdobia rybolovu zdržiava v tejto zemepisnej oblasti, pretože preň dané súostrovie, ktoré pozostáva z 1500 ostrovov, predstavuje prirodzené neresisko. V severnej časti fínskeho pobrežia sa rovnaký druh prirodzených neresísk nevyskytuje. Vody južne od ústia rieky Åby sa vyznačujú príliš vysokým obsahom soli, pretože do tejto časti Botnickej zátoky nevteká dostatočné množstvo sladkej vody. Rozloha danej rybolovnej oblasti sa mení v závislosti od toho, koľko sladkej vody sem vtečie počas jarných povodní. Počas zím s výdatnými snehovými zrážkami dochádza k tomu, že sladká voda z jarných povodní zatláča slanú vodu v Botnickej zátoke, v dôsledku čoho sa vonkajšia hranica oblasti lovu siha malého posúva až do vzdialenosti 40 km od pobrežia. Ak je sih schopný nájsť si potravu vo väčšej oblasti, narastá aj jeho populácia. Súvislosť medzi zimami s výdatnými dažďovými či snehovými zrážkami a početnou populáciou siha malého je dobre známa. Sladká voda sa do tejto časti Botnickej zátoky dostáva vďaka ôsmim veľkým riekam a viacerým menším vodným tokom. Do týchto vodných tokov priteká voda z 25 % územia celého Švédska. Do tohto povodia patria aj časti nórskych horských tokov. Predmetná voda má kvalitu pitnej vody.

„Kalix Löjrom“ sa vyrába ručne a vyžaduje si vysokú úroveň odborných znalostí a mnohoročné skúsenosti. Dlhoročné skúsenosti sú potrebné najmä pri vytláčaní ikier, ktoré má kľúčový vplyv na kvalitu výrobku. Vzhľadom na dávnu tradíciu prípravy nepravého kaviáru „Kalix Löjrom“ sa pri spracúvaní ikier využívajú bohaté regionálne poznatky.

5.2. Špecifickosť výrobku

Sih malý, ktorý sa vyskytuje v tejto zemepisnej oblasti, sa od iných sladkovodných druhov líši práve skladbou potravy. V tejto oblasti nežije žiadny sladkovodný hmyz. Táto populácia rýb sa živí planktonickými kôrovcami a larvami hmyzu. „Kalix Löjrom“ má oranžovú farbu odtieňa S2070-450R (vzorkovník farieb NCS), no ikry sladkovodného siha sú žlté. Tento rozdiel je spôsobený práve zložením potravy. „Kalix Löjrom“ sa vyznačuje plnou, delikátnou chuťou jemného rybieho oleja a soli.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku

„Kalix Löjrom“ má na trhu povesť mimoriadne kvalitného a exkluzívneho výrobku. Dôvodov je niekoľko. Patrí medzi ne aj studená, čistá voda a špecifická skladba potravy. Predmetná voda má kvalitu pitnej vody. K osobitnému charakteru tohto výrobku prispieva aj špeciálna metóda výroby vo vymedzenej zemepisnej oblasti. Za svoju jedinečnú chuť a farbu vďačí „Kalix Löjrom“ práve špecifickej skladbe potravy siha malého, ktorý sa v predmetnej zemepisnej oblasti vyskytuje.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/1697-2006-ansokan-om-skyddad-ursprungsbeteckning-for-kalix-lojrom_rev20210204.pdf